कभी भीड़ को कातिल बनातीं अफवाहें, तो कभी फर्जी तस्वीरों से किसी भी चेहरे की छवि बिगाड़ डालना। कभी किसी जीते-जागते सितारे की मौत की खबर फैला देना, तो कभी स्पष्टता से विचार साझा करने पर महिलाओं को ट्रोल किया जाना। सोशल मीडिया के इस्तेमाल को लेकर अब ऐसा आक्रामक, अराजक और लापरवाहीपूर्ण रवैया अपनाया जा रहा है जो असल दुनिया के सौहार्द को छीनने और उसे रक्तरंजित करने की बड़ी वजह बन रहा है। सोशल मीडिया की लत ने इन मंचों के सार्थक इस्तेमाल की उम्मीदों को बुरी तरह ध्वस्त कर दिया है। मन और जीवन पर गहरा असर डाल रहा आभासी संसार अब बदलाव नहीं, बीमारियां ला रहा है। यह अर्थपूर्ण अभिव्यक्ति के बजाय सामाजिक मानसिक विकृतियों को माध्यम बना रहा है। आए दिन हो रही ऐसी घटनाएं इस बात की तसदीक करती हैं कि सोशल मीडिया इंसान के बदलते व्यवहार और खो रही समझ का बड़ा कारण बनता जा रहा है। इस संदर्भ में हाल में शोध पत्रिका ‘न्यूरो रेग्यूलेशन’ में छपा एक अध्ययन चेताने वाला है। शोध के मुताबिक सोशल मीडिया से बहुत ज्यादा जुड़ाव रखना इंसान के व्यवहार में बदलाव की वजह बना रहा है।